ยืดลดภาษีดีเซลออกไปอีก1เดือน
คลังชงต่ออายุเหตุน้ำมันแพงช่วยลดค่าครองชีพประชาชน
19 เม.ย. 2555

คลังชงต่ออายุเหตุน้ำมันแพงช่วยลดค่าครองชีพประชาชน 
คลังเสนอต่ออายุภาษีน้ำมันดีเซลออกไปอีก 1 เดือน เพื่อช่วยลดค่าครองชีพประชาชน เนื่องจากราคาน้ำมันยังสูง 
นายทนุศักดิ์ เล็กอุทัย รมช.คลัง กล่าวว่า กระทรวงการคลังเตรียมเสนอคณะรัฐมนตรี (ครม.) ต่ออายุขยายเวลาลดการจัดเก็บภาษีสรรพสามิตน้ำ มันดีเซลที่ 0.005 บาทต่อลิตร จากเดิมที่ 5.31 บาทต่อลิตร ออกไปอีก 1 เดือน จากเดิมที่จะสิ้นสุดในเดือน เม.ย. เป็นสิ้นเดือน พ.ค. 2555 
ทั้งนี้ เนื่องจากสถานการณ์ราคาน้ำมันยังอยู่ในระดับสูง รัฐบาลจึงต้องพยายามหามาตรการลดค่าครองชีพของประชาชน 
นายทนุศักดิ์ กล่าวว่า การหารายได้อื่นมาทดแทนนั้น ก็เชื่อว่าการจัดเก็บรายได้ของกรมสรรพากรยังพอที่จะทดแทนได้ เนื่องจากยังจัดเก็บภาษีได้เป็นไปตามเป้าหมายที่ตั้งไว้
สำหรับกรมสรรพสามิตนั้น เสียรายได้ไปจากการลดภาษีสรรพสามิตน้ำมันดีเซล เดือนละ 9,000 ล้านบาท ที่ผ่านมา กรมสรรพสามิตก็ได้เสนอฝ่ายการเมืองให้ปรับขึ้นภาษีในหลายสินค้า ทั้ง บุหรี่ สุรา เบียร์ และการเก็บภาษีสิ่งแวดล้อม แต่ยังไม่มีนโยบายให้เก็บภาษีเพิ่ม ส่วนหนึ่งคาดว่าไม่ต้องการให้กระทบเศรษฐกิจที่มีปัญหาจากน้ำท่วม ราคาน้ำมัน และสินค้าราคาแพงในขณะนี้
อย่างไรก็ตาม ก่อนหน้านี้ นายทนุศักดิ์ได้ออกมาเปิดเผยว่า จะให้กรมสรรพสามิตหาทางแก้ปัญหาการแจ้งราคาหน้าโรงงานต่ำกว่าความเป็นจริง ทำให้เสียภาษีน้อย โดยเฉพาะกรณีสินค้านำเข้าประเภทบุหรี่ และเครื่องดื่มแอลกอฮอล์
นอกจากนี้ นายทนุศักดิ์ยังจะให้ทางกรมสรรพากรศึกษาเก็บภาษีมูลค่าเพิ่ม (แวต) ในธุรกิจและบริการ 22 ประเภท ที่ได้รับการยกเว้นอยู่ในปัจจุบัน เพื่อให้การเก็บภาษีได้มากขึ้น โดยที่ไม่ต้องเพิ่มอัตรา VAT จาก 7% เป็น 10% ในเดือน ต.ค.นี้ ซึ่งนายกิตติรัตน์ ณ ระนอง รองนายกรัฐมนตรี และ รมว.คลัง ออกมายืนยันว่า จะขยายการลดภาษี VAT ให้เหลือ 7% ออกไปอีก เพื่อไม่ให้กระทบราคาสินค้าที่แพงอยู่ตอนนี้แพงขึ้นไปอีก
รายงานข่าวจากกระทรวงการคลัง ระบุว่า สมาคมผู้บ่ม ผู้เพาะปลูก และผู้ค้าใบยาสูบไทย (ส.ย.ท.) ได้ทำจดหมายเปิดผนึกถึงนายทนุศักดิ์ ในฐานะกำกับดูแลโรงงานยาสูบ โดยเรียกร้องขอให้กระทรวงการคลังพิจารณาทบทวนไม่ขึ้นภาษีบุหรี่ เนื่องจากจะส่งผลกระทบต่อชาวไร่ยาสูบ ชาวไร่บ่ม และผู้บ่มใบยาสูบใน 8 จังหวัดภาคเหนือ หลังมีกระแสข่าวว่ากรมจะมีการพิจารณาปรับขึ้นภาษีบุหรี่ ซึ่งหากมีการปรับขึ้นจะกระทบต่อปริมาณความต้องการใช้ใบยาสูบ แถมยังก่อให้เกิดปัญหาการลักลอบนำเข้าบุหรี่เถื่อนบุหรี่ปลอม ซึ่งจะทำให้รัฐบาลสูญเสียรายได้ในส่วนนี้เป็นจำนวนมาก